Danske telefonsamtaler, e-mails og internetsøgninger kan udveksles med amerikanske og britiske efterretningstjenester via Sverige. Försvarets Radioanstalt (FRA) fortalte mandag, at data i rå form udveksles med fremmede efterretningstjenester – herunder sandsynligvis amerikanske NSA og britiske GCHQ. Svenske FRA har siden 2009 tappet al trafik, der går ud og ind af Sverige, og udveksler store datamængder med andre lande for at opnå fordele:

»Vi deler ubearbejdet materiale, men vi giver aldrig fri adgang til kablerne. Det er altid gensidigt. Hvis vi giver noget, får vi noget tilbage,« siger Fredrik Wallin, talsmand for FRA, ifølge DN.se og tilføjer: »Det sker løbende, og det kan være i store mængder«.

FRA udveksler ifølge Wallin både indhold og metadata – det vil sige blandt andet data om, hvem der sender og modtager en kommunikation, hvornår det er sendt og hvorfra.

Oplysningerne er relevante for danskere, da store mængder dansk mobil- og internettrafik på den måde kan overvåges og udleveres udenom danske retsgarantier. Al datatrafik og internationale opkald hos selskabet 3 går via Sverige, mens det for de resterende udbyderes internettrafik er sværere præcist at anslå, hvor meget der krydser grænsen. TDC gætter på, at under 10 procent går via Sverige, mens Telia anslår, at 15-20 procent af deres internettrafik gør det.

»I Danmark er der klare regler om, at oplysninger om tele- og internettrafik kun må udleveres mod en dommerkendelse, men når trafikken forlader landet bliver den retsløs,« siger Jacob Willer, direktør for Telebranchen. FRA vil ikke oplyse til Information, hvilke efterretningstjenester Sverige samarbejder med, men understreger, at FRA kun gemmer data, som »har interesse for svensk udenrigs- og sikkerhedspolitik og trusler mod Sverige«.

Ifølge Mark Klamberg, der er lektor i folkeret på Uppsala Universitet, kan FRA-loven, der regulerer indhentningen, dog tolkes langt bredere: »Store mængder dansk trafik, der krydser Sveriges grænser, kan indhentes, lagres og udleveres til andre stater. Og man behøver ikke at have mistanke om, at man er terrorist eller lignende. Der findes ikke sådan et krav for, at informationer kan indsamles og udleveres.«